Simon Sechter

Simon Sechter (1788–1867) var en østerriksk musikkteoretiker, musikkpedagog, organist, dirigent og komponist.

 Liv og virke 
Sechter kom til Wien i 1804 for å studere hos Antonio Salieri. I 1824 overtok han posten som hofforganist etter Jan Václav Voříšek. Fra 1810 underviste han i klaver og sang ved en blindeskole. I 1828 underviste han den allerede dødssyke Franz Schubert i kontrapunkt. Sechter ble  i 1851 utnevnt til professor i komposisjon ved konservatoriet ved Gesellschaft der Musikfreunde i Wien. 

Han er gravlagt i en æresgrav ved  Wiener Zentralfriedhof (gruppe 0, rad 1, nr 23). 

I 1894 ble Sechtergasse i Wien-Meidling oppkalt etter ham.

 Betydning 
Sechters undervisningsmetoder var svært strikte. For eksempel forbød han Anton Bruckner å skrive originalkomposisjoner mens han fikk undervisning i kontrapunkt. Sechter underviste Bruckner per post fra 1855 til 1861 og regnet ham som sin beste student. Da studietiden var slutt, skrev Sechter en fuge han dediserte Bruckner.

Sechters trebinds avhandling om komposisjonsprinsipper, Die Grundsätze der musikalischen Komposition (1853–54) fikk en stor innflytelse på mange senere teoretikere. Tankene hans er avledet av Jean-Philippe Rameaus teori om generalbass, alltid diatonisk. Sechter var talsmann for renstemthet til forskjell fra veltemperert stemming.

Sechter var også komponist og skal ha skrevet mer enn 8000 verk, deriblant 5000 fuger – om mulig skrev han en hver dag. Dessuten komponerte han messer og oratorier, riktignok ble bare hans orgel- og klaverstykker og to strykekvartetter publisert.

 Elever 
 Rudolf Bibl (1832−1902), organist og komponist
 Anton Bruckner (1824−1896), komponist og organist
 Julius Egghard (1834−1867), pianist og komponist
 Adolf Henselt (1814−1889), pianist, komponist og klaverpedagog
 Theodor Kullak (1818−1882), pianist, komponist og musikklærer
 Franz Lachner (1803−1890), komponist og dirigent
 Teodor Leszetycki (1830−1915), pianist, komponist og musikkpedagog
 Eduard Marxsen (1806−1886), musikkpedagog (underviste Johannes Brahms i klaverspill og kontrapunkt)
 Josef Netzer (1818−1864), tyrolsk musiker og komponist
 Martin Gustav Nottebohm (1817−1882)
 Ernst Pauer (1818−1882)
 Gottfried von Preyer (1807−1901), komponist og organist
 Franz Schubert (1797−1828), komponist
 Julius Sulzer (1834−1891), komponist og pianist
 Sigismund Thalberg (1812−1871), pianist og komponist
 Carl Umlauf (1824−1902), zitherspiller og komponist
 Henri Vieuxtemps (1820−1881), fiolinist og komponist
 Carl Zeller (1842−1898), operettekomponist

 Referanser 

 Kilder 


  Med omfangsrik verkfortegnelse



 Eksterne lenker 
 «Sechter, Simon», Austria-Forum: Das österreichische Wissensnetz


Kategori:Romantiske komponister
Kategori:Musikkpedagoger
Kategori:Østerrikske komponister
Kategori:Østerrikske musikkteoretikere
Kategori:Personer fra Okres Český Krumlov